b'\n_START_ARTICLE_\nGljive\n_START_SECTION_\nRazmno\xc5\xbeavanje gljiva\n_START_PARAGRAPH_\nGljive se razmno\xc5\xbeavaju na razli\xc4\x8dite nespolne i spolne na\xc4\x8dine. Najjednostavniji oblik razmno\xc5\xbeavanja je vegetativno razmno\xc5\xbeavanje putem odjeljivanja micelija. Pri nespolnom razmno\xc5\xbeavanju, sporama je zna\xc4\x8dajna velika razli\xc4\x8ditost, pa se tako najprimitivniji tipovi, koji \xc5\xbeive u vodi, razmno\xc5\xbeavaju pomo\xc4\x87u zoospora sa cilijama koje nastaju u zoosporangijama. Primitivni tipovi gljiva koji \xc5\xbeive na kopnu razmno\xc5\xbeavaju se razli\xc4\x8ditim sporama obavijenim membranom. Te spore mogu nastati unutar sporangija (endospore) ili izvan sporangija (konidije)._NEWLINE_Na\xc4\x8din spolnog razmno\xc5\xbeavanja gljiva je tako\xc4\x91er razli\xc4\x8dit. Kod arhimiceta spolni rasplod nastaje kopulacijom mu\xc5\xa1kih i \xc5\xbeenskih spolnih stanica, koje nastaju u posebnim spolnim organima gljive. Kod fikomiceta spolne stanice se sastoje samo od jezgre, tako da se oplodnja obavlja uz pomo\xc4\x87 oplodnih cjev\xc4\x8dica. Kod mje\xc5\xa1inarki i stapi\xc4\x8darki do\xc5\xa1lo je do potpune redukcije spolnih organa.'